Dipitet ha trist gant marv Sathoshi Kon dimeurzh da noz, ez on bet un tammig o klask petra oa el levraoueg gantañ. Filmoù zo eveljust met ul levr bannoù-treset ivez. N'on ket chomet da dortal, ijinañ a rit mat.  Setu 'm eus bet tro da lenn Kaikisen Retour vers la mer. An dra vamusañ a zo bet ar santad iskis en ur sellet eus an tresadennoù : heñvel poch eus labour Katsuhiro Otomo! Ur spont!  An istor mod all a zo hini ur paotr yaouank a zo o chom en ur geriadennig kichen ar mor. Ur vojenn a zo er geriadenn-se. Sañset e vefe gwarezet an annezidi diouzh ar mor a-drugarez d'ur boud eus ar mor, giz morganez un tamm. He û a ro d'an annezidi a rank ober war e dro e pad 60 vloaz araok e rentañ dezhi. Kalz pesked a vez kavet tro-dro d'ar geriadenn.  Tad an haroz eo a  ra war-dro an û met prest eo d'e werzhañ evit ma vefe savet a bep seurt stalioù ha savadurioù gant ur pezh embregerezh. Ne vefe ket ken luziet an traoù ma na dostafe ket ar mare da rentañ an û d'ar vorganez…  Un tammig poan 'm eus bet er penn-kentañ, seblantout a rae din c'hwitout komzoù pe pajennoù zo (marteze n'eo ket troet dispar?). Da c'houde e teue gwelloc'h an traoù ha prantadoù zo a zo dreist a-fed lusk. Redadek ar fin davet an draezhenn em befe gwelet awalc'h en ur film.  Setu, zoken ma  n'eo ket direbech em eus kavet plijus kenañ dizoloiñ labourioù kentañ Satoshi Kon en ur stumm n'anavezer ket kement ouzhpenn.  Ra vo skañv douar Japan evitañ !